CELEX: 32014R1377
Language: lt
Date: 2014-12-18 00:00:00
Title: 2014 m. gruodžio 18 d. Tarybos reglamentas (ES, Euratomas) Nr. 1377/2014, kuriuo iš dalies keičiamas Reglamentas (EB, Euratomas) Nr. 1150/2000, įgyvendinantis Sprendimą 2007/436/EB, Euratomas dėl Europos Bendrijų nuosavų išteklių sistemos

23.12.2014   
            
            
               LT
            
            
               Europos Sąjungos oficialusis leidinys
            
            
               L 367/14
            
         TARYBOS REGLAMENTAS (ES, Euratomas) Nr. 1377/2014
   2014 m. gruodžio 18 d.
   kuriuo iš dalies keičiamas Reglamentas (EB, Euratomas) Nr. 1150/2000, įgyvendinantis Sprendimą 2007/436/EB, Euratomas dėl Europos Bendrijų nuosavų išteklių sistemos
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 322 straipsnio 2 dalį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę,
   atsižvelgdama į Europos Audito Rūmų nuomonę (1),
   kadangi:
   
               (1)
            
            
               pagal Tarybos reglamento (EB, Euratomas) Nr. 1150/2000 (2) 10 straipsnio 4–8 dalis Komisija turi laiku apskaičiuoti ir valstybėms narėms pranešti nuosavų išteklių patikslinimų sumas, grindžiamas pridėtinės vertės mokesčiu, kaip nurodyta Tarybos sprendimo 2007/436/EB, Euratomas (3) 2 straipsnio 1 dalies b punkte (toliau – PVM ištekliai), ir bendrosiomis nacionalinėmis pajamomis (BNP), kaip nurodyta to sprendimo 2 straipsnio 1 dalies c punkte (toliau – papildomi ištekliai), kad jos galėtų tas patikslinimų sumas įskaityti į Komisijos sąskaitą, nurodytą Reglamento (EB, Euratomas) Nr. 1150/2000 9 straipsnio 1 dalyje, pirmąją gruodžio mėn. darbo dieną;
            
         
               (2)
            
            
               neįprastomis aplinkybėmis tos patikslinimų sumos gali būti labai didelės ir gali, kai kurių valstybių narių atveju, smarkiai viršyti dvi mėnesines dvyliktąsias dalis, pervestinas kaip PVM ištekliai ir papildomi ištekliai, ir apskritai, visų valstybių narių atveju, pusę bendros mėnesinės dvyliktosios dalies sumos;
            
         
               (3)
            
            
               kai kurių valstybių narių atveju prievolė pervesti tokias dideles sumas gali tapti didele finansine našta, kuri gali toms valstybėms narėms sukelti didelių fiskalinių sunkumų, ypač metų pabaigoje;
            
         
               (4)
            
            
               todėl valstybės narės turėtų turėti galimybę prašyti atidėti tų sumų pervedimą iki pirmosios kitų metų rugsėjo mėn. darbo dienos, jeigu laikomasi tam tikrų sąlygų;
            
         
               (5)
            
            
               nedarant poveikio galiojančiai prievolei pervesti prašomas sumas į Komisijos sąskaitą, bet kuri valstybė narė, kuri nusprendžia pasinaudoti šia galimybe, turėtų iš anksto – iki pirmosios gruodžio mėn. darbo dienos – Komisijai pateikti prašymą, kuriame nurodoma patikslintų sumų pervedimo data arba datos, kad būtų užtikrintas veiksmingas Sąjungos grynųjų pinigų poreikio valdymas. Dėl bet kokio vėlavimo pervesti tas patikslintas sumas Komisijai praneštą datą arba datomis turėtų būti skaičiuojami delspinigiai pagal Reglamento (EB, Euratomas) Nr. 1150/2000 11 straipsnyje nustatytas sąlygas;
            
         
               (6)
            
            
               dėl patikslinimų susidariusios sumos, kurios turi būti pervestos pirmąją 2014 m. gruodžio mėn. darbo dieną, yra išskirtinio dydžio, ir tokia padėtis negalėjo būti numatyta Reglamento (EB, Euratomas) Nr. 1150/2000 priėmimo metu;
            
         
               (7)
            
            
               siekiant neleisti, kad ši išskirtinė ir nenumatyta padėtis nesukeltų nepagrįstai didelių sunkumų valstybių narių biudžetams prieš pat metų pabaigą, šiame reglamente numatyta galimybe turėtų būti galima pasinaudoti patikslintų sumų, kurios pagal Reglamentą (EB, Euratomas) Nr. 1150/2000 turėjo būti įskaitytos į Komisijos sąskaitas pirmąją 2014 m. gruodžio mėn. darbo dieną, atveju. Šiuo atveju valstybės narės, kurios norėjo pasinaudoti minėta galimybe, iki pirmosios 2014 m. gruodžio mėn. darbo dienos jau pateikė Komisijai oficialius prašymus kartu su mokėjimų planu;
            
         
               (8)
            
            
               todėl reikėtų atitinkamai iš dalies pakeisti Reglamentą (EB, Euratomas) Nr. 1150/2000,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB, Euratomas) Nr. 1150/2000 10 straipsnyje įterpiama ši dalis:
   
      „7a.   Nepaisant šio straipsnio 4–7 dalyse nustatytų taisyklių, valstybė narė, pateikusi oficialų prašymą Komisijai, gali į 9 straipsnio 1 dalyje nurodytą sąskaitą pervesti sumas, pervestinas Komisijai pagal tas dalis iki pirmosios kitų metų rugsėjo mėn. darbo dienos, jeigu laikomasi vienos iš šių sąlygų:
      
                  (a)
               
               
                  jeigu atitinkama valstybė narė į 9 straipsnio 1 dalyje nurodytą sąskaitą pirmąją gruodžio mėn. darbo dieną turėtų pervesti sumą, viršijančią dvi dvyliktąsias bendros tos valstybės narės į biudžetą pervestinos PVM išteklių ir papildomų išteklių sumos, kaip nurodyta šio straipsnio 3 dalies pirmoje pastraipoje, taikytinos tų pačių metų lapkričio 15 d., arba
               
            
                  (b)
               
               
                  jeigu valstybės narės į 9 straipsnio 1 dalyje nurodytą sąskaitą pirmąją gruodžio mėn. darbo dieną apskritai turėtų įskaityti bendrą sumą, viršijančią pusę dvyliktosios bendros į biudžetą pervestinos PVM išteklių ir papildomų išteklių sumos, kaip nurodyta šio straipsnio 3 dalies pirmoje pastraipoje ir pagal toje pastraipoje apibrėžtus valiutų kursus, taikytinos tų pačių metų lapkričio 15 d.
               
            Valstybės narės šios dalies pirmą pastraipą gali taikyti tik tada, jeigu jos prieš pirmąją gruodžio mėn. darbo dieną Komisijai pateikė oficialų prašymą kartu su mokėjimų planu, kuriame nurodyta data arba datos, kada patikslintos sumos bus pervestos į 9 straipsnio 1 dalyje nurodytą sąskaitą.
      Komisija, gavusi oficialų prašymą, patvirtina, kad pirmos pastraipos a arba b punkte ir antroje pastraipoje nustatytos sąlygos yra įvykdytos, ir apie tai praneša valstybėms narėms.
      Už bet kokį pavėluotą patikslintų sumų įskaitymą į 9 straipsnio 1 dalyje nurodytą sąskaitą Komisijai pagal šios dalies antrą pastraipą praneštą datą arba datomis atitinkama valstybė narė moka palūkanas pagal 11 straipsnyje nustatytas sąlygas.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas sumoms, įskaitytinoms į Reglamento (EB, Euratomas) Nr. 1150/2000 9 straipsnio 1 dalyje nurodytas sąskaitas po 2014 m. lapkričio 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gruodžio 18 d.
      
         
            Tarybos vardu
         
         
            Pirmininkas
         
         S. GOZI
      
   
   
      (1)  2014 m. lapkričio 27 d. nuomonė (dar nepaskelbta Oficialiajame leidinyje).
   
      (2)  2000 m. gegužės 22 d. Tarybos reglamentas (EB, Euratomas) Nr. 1150/2000, įgyvendinantis Sprendimą 2007/436/EB, Euratomas dėl Europos Bendrijų nuosavų išteklių sistemos (OL L 130, 2000 5 31, p. 1).
   
      (3)  2007 m. birželio 7 d. Tarybos sprendimas 2007/436/EB, Euratomas dėl Europos Bendrijų nuosavų išteklių sistemos (OL L 163, 2007 6 23, p. 17).